[Resep] Hoenderpastei vir baie | Maroela Media
Foto: Carmen se beste resepte
Ek onthou die hoenderpastei van my kleintyd wat my tannie Martie so lekker kon maak, met haar eie tuisgemaakte skilferkorsdeeg. By enige familie-samekoms, van Kersfees tot seevakansies op Hartenbos, was dit op die tafel en ons het geëet totdat die bakke leeg was.
Vandag nag is my huis nooit sonder 'n hoenderpastei in die vrieskas nie. Ek kies kortpad en gebruik gekoopte skilferkorsdeeg. As ek kleintjies maak, sommer in 'n muffinpannetjie, gebruik ek fillodeeg. Hulle werk heerlik as inpakkos werk- of skool toe. Ek hou ook daarvan om soms 'n bietjie spekvleis of pitmielies by die mengsel in te roer.
Maak 3-4 groot pasteie (12-16 porsies)
3 heel hoenders, in porsies gesny
4 uie, geskil en gekap
6 wortels, geskil en gekap
gerasperde skiI van 1 of 2 suurlemoene
1-2 takkies vars roosmaryn (opsioneel)
125 ml ( ½ k) sago, in water geweek
1 pak (800 g) skilferkorsdeeg, ontdooi
1 eiergeel geklits met 15 ml (1 e) melk)
Voorverhit die oond tot 200 grade C. Smeer 3-4 oondvaste bakke.
Plaas al die bestanddele behalwe die sago in 'n groot kastrol. Verhit tot kookpunt en laat kook sowat 20 minute.
Haal van die stoofplaat af en trek die meeste van die hoendervelletjies af, indien verkies. Plaas terug op die hitte en laat prut sowat 'n uur totdat die vleis heeltemal van die bene afval.
Verwyder al die hoenderbene, voeg die geweekte sago by, verhit weer tot kookpunt en kook dan totdat die sago deurskynend is en die mengsel effe verdik.
Roer van tyd tot tyd om te keer dat die sago aanbrand. Skep in die voorbereide bakke en laat goed afkoel.
Rol die skilferkors effens dunner uit en plaas oor elkeen van die bakke met vulsel. Druk die kante vas en maak 'n gaatjie in die middel.
Verf met geklitste eiergeel en melk. Rol die oorskietdeeg uit, druk 'n patroontjie uit en plak op die deeg. Verf dit ook met eiergeel en melk.
Bak sowat 20 minute of tot die skilferkors gaar en goudbruin is.
Deel van: Gebak, Vleis en seekos
lyk my sy het die skilferkors deeg se resep verloor
Fantasties! Het ook gekoopte skilferkors gebruik.
Baie lekker! Ek is in my 28 jaar van getroude lewe nooit toegelaat om te (leer) kook nie. Die uie is te dik of te dun gesny, die mengsel moet linksom of regsom geroer word, ens., ens. Nou dat ek op my eie is, geniet ek die kookstorie geweldig. Die hele kuierproses begin met die voorbereiding (almal kry 'n takie, en 'n glasie wyn), en duur voort tot lank na die ete, natuurlik met ons musiek in die agtergrond! 'n Voorstel vir ander knape wat die pastei ook wil aandurf: Koop asseblief hoenderfilette – jy wil nie vir twee ure staan… Lees meer »